KOMMISSIONENS BESLUTNING af 22. december 1998 om EF-tilskud til forebyggelse og bekæmpelse af klassisk svinepest i Belgien (meddelt under nummer K(1998) 4385) (Kun den franske og den nederlandske udgave er autentisk) (1999/20/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), senest ændret ved beslutning 94/370/EF (2), særlig artikel 6, og

ud fra følgende betragtninger:

I februar 1997 gav Nederlandene meddelelse om udbrud af klassisk svinepest i henhold til Rådets direktiv 82/894/EØF af 21. december 1982 om anmeldelse af dyresygdomme inden for Fællesskabet (3);

nogle af udbruddene i Nederlandene forekom i et område tæt på grænsen til Belgien;

umiddelbart før udbruddene af klassisk svinepest var blevet bekræftet, var der blevet ført sendinger af svin ind i Belgien fra bedrifter i det pågældende område i Nederlandene;

modtagerbedrifterne blev straks identificeret af de belgiske myndigheder og registreret som kontaktbedrifter;

da der var reel risiko for, at sygdommen kunne brede sig til Belgien, underrettede de belgiske myndigheder straks Kommissionen og medlemsstaterne via Den Stående Veterinærkomité om de foranstaltninger, der blev truffet for at forebygge sygdommen;

foranstaltningerne omfattede slagtning af de svin, der var årsag til risikoen for sygdomsspredning, og en grundig undersøgelse af disse svin for hurtigt at kunne spore den klassiske svinepestvirus;

forekomsten af denne sygdom udgør en alvorlig fare for EF's svinebestand, og for at hjælpe med at udrydde sygdommen så hurtigt som muligt kan EF yde kompensation for tabene;

i perioden indtil Kommissionen har afsluttet sin kontrol af dels EF-veterinærbestemmelsernes overholdelse, dels opfyldelsen af betingelserne for at opnå EF-tilskud, udbetales der en første rate på 650 000 ECU;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I denne beslutning forstås ved »kontaktbedrift« en bedrift, som på grund af

- inkubationstiden for klassisk svinepest,

og

- resultaterne af den epidemiologiske undersøgelse, som de nationale veterinærmyndigheder har foretaget,

kan betragtes som truet af klassisk svinepest.

Artikel 2

1. Der kan ydes et tilskud til Belgien under forudsætning af, at Kommissionen finder det godtgjort, at betingelserne i artikel 6 i beslutning 90/424/EØF og artikel 3 i denne beslutning er overholdt.

2. På grundlag af de foreliggende oplysninger kan Belgien få et første forskud på 650 000 ECU af EF-tilskuddet til slagtning og destruktion af svin på kontaktbedrifter.

Artikel 3

1. Første rate af EF-tilskuddet udbetales mod forelæggelse af dokumentation.

2. Den i stk. 1 nævnte dokumentation skal omfatte:

a) en epidemiologisk rapport om hver kontaktbedrift, hvor der er blevet slagtet svin. Rapporten skal for hver bedrift indeholde oplysninger om følgende:

- beliggenhed og adresse

- dato for mistanke om sygdomsrisiko på kontaktbedriften

- arten af den epidemiologiske forbindelse mellem kontaktbedriften og de bekræftede udbrud

- antallet og arten af de slagtede og destruerede svin samt slagte- og destruktionsdato

- nedslagnings- og destruktionsmetode

- antallet og arten af de prøver, der er blevet indsamlet og undersøgt for klassisk svinepest

- dato(er) for indsamlingen af prøver og resultaterne af de udførte undersøgelser

b) en finansieringsrapport med en oversigt over støttemodtagerne og deres adresse, antal slagtede dyr, slagtedato og udbetalt beløb.

Artikel 4

Belgien fremlægger den i artikel 2 omhandlede dokumentation senest seks måneder efter meddelelsen af denne beslutning.

Artikel 5

1. Kommissionen kan i samarbejde med de nationale myndigheder foretage kontrol på stedet af gennemførelsen af foranstaltningerne og de støtteberettigede udgifter. Kommissionen underretter medlemsstaterne om resultatet af denne kontrol.

2. Artikel 8 og 9 i Rådets forordning (EØF) nr. 729/70 (4) finder tilsvarende anvendelse.

Artikel 6

Denne beslutning er rettet til Kongeriget Belgien.

Udfærdiget i Bruxelles, den 22. december 1998.

På Kommissionens vegne

Franz FISCHLER

Medlem af Kommissionen

(1) EFT L 224 af 18. 8. 1990, s. 19.

(2) EFT L 168 af 2. 7. 1994, s. 31.

(3) EFT L 378 af 31. 12. 1982, s. 58.

(4) EFT L 94 af 28. 4. 1970, s. 13.